የአውሮፓ ህብረት ለኢትዮጵያ የሚሰጠው የፋይናንስ ድጋፍ ለማሳደግ ወስኗል-አምባሳደር ሻንታል ሔቤሬት
 – የአውሮፓ ህብረት ለኢትዮጵያ የሚሰጠው የፋይናንስ ድጋፍ በአግባቡ ጥቅም ላይ እየዋለ በመሆኑ ድጋፉን ለማሳደግ መወሰኑን አስታወቀ።በኢትዮጵያ የአውሮፓ ህብረት ተጠሪ አምባሳደር ሻንታል ሔቤሬት ከኢትዮጵያ ዜና አገልግሎት ጋር ባደረጉት ቃለ-ምልልስ ህብረቱ ለኢትዮጵያ የሚሰጠው የገንዘብና የቁሳቁስ ድጋፍ ለታቀደላቸው አላማዎች እየዋለ መሆኑን በተለያዩ መንገዶች ይከታተላል።“ለአካባቢ ጥበቃ፤ለግብርና፤ለትምህርትና ጤና ፕሮጀክቶች ማስፈጸሚያ ህብረቱ ከፍተኛ የፋይናንስ ድጋፍ እያደረገ ሲሆን ገንዘቡ በሚገባ ጥቅም ላይ መዋሉን አረጋግጠናል”ብለዋል አምባሳደሯ።ህብረቱ እኤአ ከ2008 ጀምሮ በያመቱ ከ 200 ሚሊዮን ዩሮ በላይ የልማት ድጋፍ እያደረገ መሆኑን ያስታወሱት አምባሳደር ሻንታል “የኢትዮጵያ የፋይናንስ አጠቃቀም ውጤታማ በመሆኑ ከ2015 ጀምሮ ለቀጣዮቹ  አምስት ተከታታይ አመታት በያመቱ ከ 1 ቢሊዮን ዶላር በላይ ድጋፍ ለማድረግ ወስነናል”ሲሉም ተናግረዋል።ኢትዮጵያ ከድህነት ለመውጣት የሰጠችው ትኩረትና ከዚህ ቀደም በህብረቱ የሚደረግላትን የፋይናንሰ ድጋፍ ለታለመላቸው ፕሮጀክቶች በማዋሏ ድጋፉ እንዲጨምር ያደረገ ሌላው ምክንያት እንደሆነም አስረድተዋል።አምባሳደሯ ኢትዮጵያ ድህነትን፣የእናቶችና ህጻናትን ሞት በመቀነስ፤ለትምህርት የደረሱ ህጻናትን የትምህርት እድል እንዲያገኙ በማድረግ፤ ዘላቂ የአካባቢ ጥበቃ ስራዎችን በማከናወን፤ወባ፣ ኤች አይቪንና ሌሎች የአባላዘር በሽታዎችን በመቆጣጠር ስኬታማ መሆናንም አንስተዋል።ኢትዮጵያ በያመቱ ከምትመድበው ባጀት መካከል 70 በመቶ ያህሉን  ለትምህርት፣ለመሰረተ ልማት፣ለጤና ተቋማት እና ከድህነት ቅነሳ ጋር ተያያዥ ለሆኑ ፕሮጀክቶች የምታውል በመሆኗ አብዛኞቹን የሚሌኒየሙን የልማት ግቦች ለማሳካት እንደቻለችም ጠቁመዋል።ህብረቱ ለመጪዎቹ 5 አመታት በአዲስ መልክ የሁለቱንም ወገኖች ጥቅም ሊያስጠብቁ የሚችሉ የትብብር መስኮች የበለጠ ለማስፋት መቀዱንም አብራርተዋል።ከአውሮፓ ህብረት 28 አባል አገራት መካከል 20ዎቹ በአዲስ አበባ ኢምባሲ ያላቸው ሲሆን ኢትዮጵያ ከህብረቱ ጋር የሁለትዮሽ ግንኙነት ከጀመረች ከግማሽ ክፍለ ዘመን በላይ ተቆጥሯል።ከህብረቱ አባል አገራት መካከል ጀርመን፤ፈረንሳይ፤እንግሊዝና ጣሊያን ለኢትዮጵያ ከፍተኛውን የልማት ድጋፍ የሚያደርጉ አገራት ናቸው።ኢትዮጵያ ወደ ውጭ የምትልካቸውን እንደ ቡና፤ቆዳና ሌጦ፣የአበባ አትክልትና ፍራፍሬ  ምርቶች መካከል 30 በመቶ ያህሉን የሚቀበሉት የህብረቱ አባል አገራት ናቸው።የእንግሊዝ፤የስዊድን፤የጀርመን፤የጣሊያንና የኔዘርላንድ ባለሃብቶች ደግሞ ከህብረቱ አባል አገራት መካከል በኢትዮጵያ በቀዳሚነት መዋለ -ንዋያቸውን ያፈሰሱ እንደሆኑ መረጃዎች ያሳያሉ።ከ300 በላይ የአውሮፓ ህብረት አባል አገራት ኩባንያዎች ከ60 ቢሊዮን ዶላር በተለያዩ የኢንቨስትመንት መስኮች እንደተሰማሩና ለ520 ሺ ዜጎችም ቋሚና ጊዚያዊ የስራ እድል ፈጥረዋል።(ኢዜአ)